علامہ سید مختار حسین جعفری

علامہ سید مختار حسین جعفری کا تعلق ہندوستان کے زیر انتظام ریاست جموں و کشمیر کے ایک دور دراز گاوں گورسائی نالہ سے ہے۔ علامہ نے ایک متوسط گھرانے میں آنکھ کھولی۔ علامہ کے والد کا نام سید عباس علی شاہ ہے جو علاقے کے مومنین کو قرآن پڑھایا کرتے تھے اور اسی وجہ سے علامہ بھی بچپن سے دینی تعلیم کی  طرف رجحان رکھتے تھے۔ دسویں تک اپنے آبائی گاوں میں تعلیم حاصل کرنے کے بعد علامہ سید مختار حسین جعفری نے  دینی تعلیم کے حصول کے لئے میرٹھ شہر کا رخ کیا اور اس زمانے کے مشھور دینی تعلیمی ادارے، منصبیہ عربی کالج میں داخلہ لیا۔ منصبیہ عربی کالج میں ابن علی واعظ اور مولانا روشن علی جیسے اساتید سے کسب فیض کیا۔ ہندوستان میں دینی تعلیم حاصل کرنے کے بعد علامہ سید مختار حسین جعفری ۱۹۷۹ میں اعلی دینی تعلیم کے حصول کے لئے جمھوری اسلامی کا رخ کیا اور ایران تشریف لے جا کر باقاعدہ طور پر دینی تعلیم کا  آغاز کیا۔ ایران کی طرف علامہ کے اس سفر میں ان کے چچا زاد بھائی اور دیرینہ دوست علامہ سید ذاکر حسین جعفری بھی علامہ سید مختار حسین جعفری کے ہمراہ تھے اور دونوں بھائیوں نے ایک ساتھ اپنے علمی سفر کو جاری رکھا۔ ایران میں آیۃ اللہ ناصر مکارم شیرازی، آیۃ حسن زادہ آملی، آیۃ اللہ جوادی آملی، آیۃ اللہ لنگرودی جیسے بزرگ اساتید سے کسب فیض کیا اور آیۃ اللہ عقیل الغروی جیسی جید شخصیات علامہ کی ہم مباحث تھیں۔ ایران سے کچھ عرصے کے لئے علامہ سید مختار حسین جعفری ہندوستان تشریف لائے اور علامہ سید ذیشان حیدر جوادی کے مدرسہ انوار العلوم میں تدریس کے فرائض انجام دینے لگے۔ اسی دوران ہندوستان  میں اور ہندوستان سےباہر پاکستان اور دیگر ممالک میں بھی تبلیغی سفر کئے۔ سن ۱۹۹۷ میں ایران سے واپس آکے اپنے آبائی گاوں گورسائی نالہ میں ایک حوزہ علمیہ بنام حوزہ علمیہ امام محمد باقر علیہ السلام کی بنیاد رکھی۔ حوزہ علمیہ امام محمد باقر علیہ السلام سے سینکڑوں افراد کی تربیت کی جو علامہ کی علمی اور تدریسی کاوشوں کو منہ بولتا ثبوت ہیں۔ 

علامہ  تدریس کے علاوہ تصنیف و تالیف اور ترجمے میں بھی ید طولی رکھتے ہیں۔ مشھور زمانہ کتابوں کے اردو زبان میں ترجمے علامہ کی علمی صلاحیتوں کا منہ بولتا ثبوت ہیں۔ علامہ کے مایہ ناز تراجم میں شامل ہیں: صحیفہ سجادیہ کا اردو ترجمہ۔ فی رحاب القرآن کا اردو ترجمہ۔ فی رحاب الغدیر کا اردو ترجمہ۔ تحریر الوسیلہ کا اردو ترجمہ۔ 

حوزہ علمیہ امام محمد باقر علیہ السلام کے علاوہ علامہ نے دسیوں دینی اور تعلیمی اداروں کی بنیاد رکھی جن میں شامل ہیں:

حوزہ علمیہ جامعہ فاطمیہ برائے خواھران

امامیہ ماڈل اکیڈمی برائے عصری علوم

سہ ماہی مجلہ نوائے علم

مختلف مقامات پر مساجد کی تعمیر

نماز جمعہ کا قیام

عزاداری سید الشھداء علیہ السلام اور جلوس ہائے عزا کا قیام

علاقے کے مومنین کی سیاسی اور سماجی مشکلات کے حل کے لئے شیعہ فیڈریشن صوبہ جموں کا قیام

اس کے علاوہ علامہ سید مختار حسین جعفری کا علمی، تدریسی اور تبلیغی سفر جاری ہے۔